# ΚΩΔΙΚΑΣ ΔΕΟΝΤΟΛΟΓΙΑΣ

**ΟΜΟΣΠΟΝΔΙΑ …**

**ΠΡΟΛΟΓΟΣ**

Η Ομοσπονδία … αποτελεί τον εκπρόσωπο της Κύπρου σε όλες τις εκδηλώσεις του Αθλήματος … εντός και εκτός των συνόρων της χώρας. Αναπτύσσει το Άθλημα και είναι υποχρεωμένη να το προστατεύει. Ο πιο κάτω Κώδικας Δεοντολογίας αποτελεί ένα από τα μέσα που θα την ενισχύσουν ώστε να πραγματοποιήσει το σκοπό της.

## ΑΡΘΡΟ 1 Αξιοπρέπεια

* 1. Η διαφύλαξη της αξιοπρέπειας του ατόμου είναι μία βασική απαίτηση της Ομοσπονδίας. Συγκεκριμένα, η Ομοσπονδία έχει την ευθύνη να προστατεύσει τη φήμη, την ακεραιότητα και την αξιοπιστία του Αθλήματος στην Κύπρο και διεθνώς.
  2. Η Ομοσπονδία αγωνίζεται για να προστατεύσει την εικόνα του Αθλήματος, από κίνδυνο ή βλάβη που προέρχεται από απειλές, ή που προκύπτει από ανήθικες και συκοφαντικές συμπεριφορές, πρακτικές και μεθοδεύσεις.
  3. Η Ομοσπονδία δεν αποδέχεται δραστηριότητες οι οποίες εμπεριέχουν διακρίσεις που αφορούν φύλο, φυλή, εθνότητα, θρησκεία, φιλοσοφικές ή πολιτικές απόψεις, οικογενειακή κατάσταση, ή άλλους λόγους.
  4. Η Ομοσπονδία δεν δέχεται καμία πρακτική που να είναι επιζήμια για την ακεραιότητα των συμμετεχόντων στις δραστηριότητές της. Παράνομες πρακτικές αύξησης της απόδοσης (Doping) όσων συμμετέχουν στις δραστηριότητες της Ομοσπονδίας, απαγορεύεται αυστηρά.
  5. Οποιαδήποτε παρενόχληση (φυσική, επαγγελματική, ηθική, σεξουαλική, ή άλλου είδους) μέσα στις δραστηριότητες της Ομοσπονδίας, απαγορεύεται αυστηρά.

## ΑΡΘΡΟ 2 Ακεραιότητα

* 1. **Διαφθορά και Δωροδοκία**
     1. Η Ομοσπονδία και όλα τα εμπλεκόμενα μέλη[[1]](#footnote-1) της, αναλαμβάνουν την υποχρέωση να υπακούν και να σέβονται τον παρόντα Κώδικα Δεοντολογίας.
     2. Όλοι οι εμπλεκόμενοι στην Ομοσπονδία δεν μπορούν να ζητήσουν ή να δώσουν (άμεσα ή έμμεσα) αμοιβή, προμήθεια, κέρδος ή εξυπηρέτηση, οποιασδήποτε μορφής (φανερά ή κρυφά) που να συνδέεται με τις δραστηριότητες της Ομοσπονδίας, τους αθλητές της, καθώς και σε όλη την διαδικασία των εκλογών της Ομοσπονδίας. Αυτή η πρακτική συνιστά δωροδοκία.
     3. Διαφθορά είναι οποιαδήποτε μορφή κατάχρησης της εξουσίας για οποιαδήποτε μορφή ατομικού κέρδους. Οι πράξεις διαφθοράς προορίζονται συνήθως στο να επηρεάζουν ένα άτομο κατά την εκτέλεση του έργου του ώστε να ενεργεί ανέντιμα ή/και αθέμιτα προς δικό του όφελος.
     4. Δωροδοκία είναι η προτροπή ή ανταμοιβή ή οποιαδήποτε μορφή παροχών που προσφέρονται, υπόκεινται, δίνονται ή επιτρέπονται (άμεσα ή έμμεσα) ώστε:
* να επηρεάσει κάποιον με λάθος τρόπο, ή
* να επιβραβεύσει οποιονδήποτε για την εκτέλεση οποιασδήποτε λειτουργίας ή δραστηριότητας προκειμένου να εξασφαλίσει ή να αποκτήσει οποιοδήποτε εμπορικό, συμβατικό, κανονιστικό ή προσωπικό πλεονέκτημα.
  + 1. Μπορούν να γίνουν δεκτά ή να δοθούν δώρα εθιμοτυπικού χαρακτήρα σε μέλος της Ομοσπονδίας κατά τη διάρκεια άσκησης των καθηκόντων του, υπό την προϋπόθεση ότι όλα τα παρακάτω ισχύουν:
       1. Το δώρο δεν δίνεται με πρόθεση να επηρεάσει ένα στέλεχος της Ομοσπονδίας προκειμένου να αποκτήσει ο δωροθέτης κάποιο πλεονέκτημα, ή κατ’ οποιοδήποτε τρόπο εύνοια ή όφελος.
       2. Το δώρο δίνεται στο όνομα της Ομοσπονδίας και όχι του προσώπου που το λαμβάνει, και είναι σαν δείγμα σεβασμού και φιλίας.
       3. Το δώρο δίνεται δημοσίως και όχι μυστικά.
       4. Το δώρο δεν είναι ή δεν περιλαμβάνει χρήματα.
       5. Οποιαδήποτε άλλη ενέργεια συνιστά το αδίκημα της δωροδοκίας σε διάφορες μορφές (έμμεσες ή άμεσες) όπως ψεύτικες υποσχέσεις ή αμοιβές.
    2. Η φιλοξενία του προσωπικού της Ομοσπονδίας και των συνοδών τους δεν μπορεί να ξεπερνάει τον μέσο όρο του επιπέδου φιλοξενίας που συνηθίζεται στα μέρη τα οποία πηγαίνουν και να είναι ανάλογο με το αξίωμα τους στην Ομοσπονδία.

## Σύγκρουση Συμφερόντων

* + 1. Τα εμπλεκόμενα μέλη της Ομοσπονδίας πρέπει να προσπαθούν να αποφεύγουν την εμπλοκή σε οποιαδήποτε σύγκρουση συμφερόντων. Αυτές οι συγκρούσεις μπορεί να προκύψουν αν ένα εμπλεκόμενο μέλος της Ομοσπονδίας έχει (ή φαίνεται να έχει) φανερό ή κρυφό συμφέρον, που το αποτρέπει από το να εκτελέσει τα καθήκοντα του με τον απαιτούμενο ανεξάρτητο και αδέκαστο τρόπο.
    2. Προσωπικό ή κρυφό συμφέρον αποτελεί η επιδίωξη οποιουδήποτε κέρδους για τον εαυτό του, την οικογένεια ή τους συγγενείς του. Τέτοιο συμφέρον αποτελεί ακόμα και η διαχείριση εμπιστευτικών πληροφοριών.
    3. Τα εμπλεκόμενα μέλη της Ομοσπονδίας μπορούν να μην ασκήσουν τα καθήκοντα τους σε τέτοιες συνθήκες που προβλέπεται ή υπάρχει τέτοια σύγκρουση συμφερόντων. Σε τέτοια περίπτωση πρέπει να αποκαλύψουν το γεγονός και να ενημερώσουν γραπτώς την αρμόδια υπηρεσία της Ομοσπονδίας.
    4. Μια κατάσταση ενδεχόμενης σύγκρουσης συμφερόντων προκύπτει όταν η γνώμη ή η απόφαση ενός μέρους της Ομοσπονδίας που εκτελεί καθήκον, λογικά μπορεί να θεωρηθεί ότι επηρεάζεται από σχέσεις που έχει, είχε ή πρόκειται να έχει με συγκεκριμένο πρόσωπο ή οργάνωση που θα επηρεαστεί από τη γνώμη ή την απόφαση του εν λόγω μέρους της Ομοσπονδίας.
    5. Όταν η αποστολή εκτελείται σε ένα όργανο της Ομοσπονδίας που φαίνεται να έχει οικονομική ή προσωπική σύγκρουση συμφερόντων σχετικά με οποιαδήποτε πρόταση που υποβάλλεται σε συνεδρίαση πρέπει:
       1. να το δηλώσει,
       2. να αποσυρθεί από τη συνεδρίαση, εκτός αν προσκληθεί αιτιολογημένα να παραμείνει προκειμένου να παράσχει πληροφορίες,
       3. να μην υπολογιστεί σαν μέλος με δικαίωμα ψήφου για τον καθορισμό απαρτίας για το μέρος αυτό της συνεδρίασης,
       4. να αποσυρθεί κατά τη διάρκεια της ψηφοφορίας.
    6. Διαφθορά αποτελεί η οποιαδήποτε λανθασμένη χρήση της εξουσίας που έχει οποιαδήποτε θέση στην Ομοσπονδία, η οποία αποσκοπεί σε όφελος ή κέρδος του κατέχοντος την θέση. Σκοπός είναι να αυξηθούν οι επιδόσεις κάποιου πλασματικά ή να επηρεαστεί ένα άτομο στην απόδοση της εργασίας του, να ενεργήσει ανέντιμα ή/ και με ακατάλληλο τρόπο.
    7. Ατομικές αποφάσεις δεν πρέπει να λαμβάνονται όταν αφορούν θέματα γενικής εμβέλειας που ενδέχεται να επηρεάσουν πολλούς ενδιαφερόμενους (για παράδειγμα, αποφάσεις σχετικά με το ημερολόγιο ενός πρωταθλήματος ή μια πρόταση κανονιστικών τροποποιήσεων) και οι οποίες λαμβάνονται στο πλαίσιο του γενικού ενδιαφέροντος βασιζόμενες σε στοιχεία γύρω από τον χώρο του Αθλήματος.
    8. Στην περίπτωση που τα καθήκοντα εκτελούνται από ένα στέλεχος της Ομοσπονδίας για την Ομοσπονδία, είναι ευθύνη του να υποβάλει στην Επιτροπή Δεοντολογίας το σχετικό έντυπο δημοσιοποίησης ενδιαφέροντος που έχει η Ομοσπονδία. Όλα τα συμβαλλόμενα μέρη της Ομοσπονδίας που εκτελούν αποστολή για την Ομοσπονδία, ανεξάρτητα από το αν έχουν συμφέρον ή όχι, πρέπει να συμπληρώσουν αυτό το έντυπο.
    9. Όταν το καθήκον εκτελείται στα πλαίσια αγώνα που μετράει σε προκηρυγμένο θεσμό της Ομοσπονδίας, τα στελέχη που πρέπει να δηλώσουν τα συμφέροντά τους είναι οι Αγωνοδίκες/ Γυμνασίαρχοι/ Αλυτάρχης/ Τεχνικοί Έφοροι/ Γραμματέας του αγώνα.
    10. Από τη στιγμή που καταγράφονται τα συγκρουόμενα συμφέροντα, δεν σημαίνει ότι αυτή η δήλωση δεν θα πρέπει να ανανεώνεται εφόσον προκύψει αλλαγή των δηλωθέντων πληροφοριών, η οποία μπορεί να αποτελέσει παραβίαση των κανόνων αυτού του Κώδικα Δεοντολογίας.
    11. Το Μητρώο Συμφερόντων δεν υποκαθιστά τη σύγκρουση συμφερόντων σε συνεδριάσεις ή παρεμφερείς διαδικασίες, όπως αναφέρονται στο άρθρο 2.2.5.
    12. Αν υπάρξει κάποια αντίρρηση που αφορά σε υπάρχουσα ή δυνητική σύγκρουση συμφέροντος, θα πρέπει να αναφερθεί αμέσως στην οργάνωση που το εν λόγω στέλεχος της Ομοσπονδίας έχει κληθεί να εκτελέσει καθήκοντα.
    13. Κάθε παράλειψη σχετικής ενημέρωσης της Ομοσπονδίας στοιχειοθετεί παραβίαση του παρόντος Κώδικα Δεοντολογίας.
    14. Κανένα στέλεχος δεν μπορεί να εμπλέκεται με εταιρείες ή πρόσωπα που η δραστηριότητά τους αντίκειται στις διατάξεις του Καταστατικού της Ομοσπονδίας και των άρθρων του Κώδικα αυτού.

## ΑΡΘΡΟ 3 Συμπεριφορά απέναντι σε κυβερνήσεις και ιδιωτικούς οργανισμούς.

* 1. Τα εμπλεκόμενα μέλη της Ομοσπονδίας μπορούν να ασχολούνται με τα δημόσια πράγματα και την πολιτική. Σε αυτό το πλαίσιο όμως δεν μπορούν να καταχραστούν την θέση τους στην Ομοσπονδία, να εμπλακούν σε οποιαδήποτε δραστηριότητα ή ιδεολογία που παραβιάζει τον παρόντος Κώδικα.
  2. Τα εμπλεκόμενα μέλη της Ομοσπονδίας πρέπει να προσπαθούν να φροντίζουν το περιβάλλον σε οποιεσδήποτε εκδηλώσεις οργανώνουν ή παρευρίσκονται.

## ΑΡΘΡΟ 4 Εμπιστευτικότητα

Οποιαδήποτε πληροφορία αποκαλύπτεται στα εμπλεκόμενα μέλη της Ομοσπονδίας όταν ασκούν τα καθήκοντα τους ανάλογα με την λειτουργία της θα θεωρείται εμπιστευτική ή μυστική ως έκφραση αφοσίωσης. Οποιαδήποτε πληροφορία θα μεταφέρεται σύμφωνα με τις αρχές, τις οδηγίες και τις αξίες της Ομοσπονδίας.

## ΑΡΘΡΟ 5 Εκτέλεση

* 1. Τα εμπλεκόμενα μέλη της Ομοσπονδίας πρέπει να ελέγχουν την εφαρμογή του Καταστατικού, των Κανονισμών και του παρόντος Κώδικα Δεοντολογίας.
  2. Όλα τα Σωματεία που είναι εγγεγραμμένα στην Ομοσπονδία οφείλουν να σέβονται και να τηρούν τους όρους που διέπουν τη λειτουργία τους, κυρίως σε ότι αφορά τα μέλη τους, είτε είναι Αθλητές είτε Στελέχη. Οφείλουν να σέβονται την επιθυμία κάθε μέλους τους για μετακίνηση σε άλλο Σωματείο και να διευκολύνουν την προβλεπόμενη από τους κανονισμούς διαδικασία. Σε περίπτωση που ένα Σωματείο δεν διευκολύνει ή αρνείται την αιτούμενη μετακίνηση, παρά τις προβλεπόμενες διαδικασίες, ο Αθλητής ή το Στέλεχος που επιθυμεί να μεταγραφεί, θα μετεγγράφεται αυτόματα στο Σωματείο που επιλέγει με τη σύμφωνη γνώμη του Προέδρου του νέου Σωματείου και την έγκριση του Διοικητικού Συμβουλίου της Ομοσπονδίας.
  3. Τα εμπλεκόμενα μέλη της Ομοσπονδίας πρέπει να ενημερώνουν τις αρμόδιες αρχές της Ομοσπονδίας για οποιαδήποτε παράβαση του παρόντος Κώδικα.
  4. Τα πρόσωπα που εμπλέκονται πρέπει, αφού κληθούν, να συνεργαστούν σε οποιαδήποτε έρευνα του Πειθαρχικού Συμβουλίου και να παρέχουν οποιαδήποτε πληροφορία τους ζητηθεί. Αν δεν συνεργαστούν, αυτό αποτελεί παραβίαση του Κώδικα αυτού.
  5. Κάθε παραβίαση του Κώδικα Δεοντολογίας μπορεί να είναι αιτία για παραπομπή του παραβάτη στο Πειθαρχικό Συμβούλιο, είτε με απόφαση του Διοικητικού Συμβουλίου της Ομοσπονδίας, είτε κάθε άλλου οργάνου της που κατέχει αυτή την αρμοδιότητα.

## ΑΡΘΡΟ 6 Αλλαγές και Παρεμβάσεις

Αλλαγές ή παρεμβάσεις επί του παρόντος Κώδικα Δεοντολογίας θα γίνονται μόνο από την Γενική Συνέλευση της Ομοσπονδίας.

## ΑΡΘΡΟ 7 Ερμηνεία του Κώδικα Δεοντολογίας.

Ο Κώδικας Δεοντολογίας έχει συνταχτεί στην Ελληνική γλώσσα και αυτή θεωρείται η επίσημη σε οποιαδήποτε περίπτωση μετάφρασης.

## ΑΡΘΡΟ 8 Χρήση των Μέσων Κοινωνικής Δικτύωσης

Ως Ομοσπονδία, εκτιμούμε και ενθαρρύνουμε τη χρήση των μέσων κοινωνικής δικτύωσης προκειμένου να προωθηθούν οι αγώνες στους οποίους συμμετέχουμε ή διοργανώνουμε, αλλά πρέπει επίσης να βεβαιωθούμε ότι όλοι έχουμε πλήρη επίγνωση των κινδύνων.

Είναι κατανοητή η σημασία των μέσων κοινωνικής δικτύωσης τα οποία φέρνουν τους φίλους, τους οπαδούς και τους ακόλουθους πιο κοντά στη δράση, αλλά παράλληλα πρέπει να διασφαλιστεί η προστασία της εμπιστευτικότητας, των δικαιωμάτων πνευματικής ιδιοκτησίας και γενικότερα της προσωπικής αξίας. Ως εκ τούτου, όλοι πρέπει να συμμορφώνονται με τους ακόλουθους κανόνες κατά τη δημοσίευση περιεχομένου σχετικού με την Ομοσπονδία και τους προκηρυγμένους αγώνες της.

* 1. Ο Κώδικας αυτός ισχύει για τη Διοίκηση, τους Υπαλλήλους της Ομοσπονδίας, τα Στελέχη, τους Κριτές, τα Πληρώματα, τις Ομάδες και όλα τα εμπλεκόμενα μέρη.
  2. Ο παρόντας Κώδικας Δεοντολογίας δεν έχει συνταχθεί για να στερήσει την ελευθερία ή το δικαίωμα κανενός για παρουσία στα μέσα κοινωνικής δικτύωσης. Ο χώρος αυτός είναι διαρκώς μεταβαλλόμενος και απαιτείται εξαιρετικά προσεκτική χρήση του.
  3. Η ακεραιότητα είναι το πιο σημαντικό εφόδιό μας. Επομένως, αποφύγετε να γράφετε ή να δημοσιεύετε οτιδήποτε θα έφερνε σε δύσκολη θέση την Ομοσπονδία/ εσάς/ τη θέση στην οποία δραστηριοποιείστε ή θα εξέθετε την ικανότητά σας να κάνετε τη δουλειά σας.
  4. Σκεφτείτε ότι η επαγγελματική και η προσωπική σας ζωή θα συγχωνευθούν στο διαδίκτυο, ανεξάρτητα από την προσπάθειά σας για το διαχωρισμό τους.
  5. Ακόμα και αν χρησιμοποιείτε εργαλεία απορρήτου (καθορίζοντας ποιος μπορεί να δει τη σελίδα ή το προφίλ σας, για παράδειγμα), υποθέστε ότι όλα όσα γράφετε, ανταλλάσσετε ή λαμβάνετε σε μια ιστοσελίδα κοινωνικών μέσων είναι δημόσια.
  6. Πρέπει να είστε διαφανείς και να δηλώνετε την ιδιότητά σας στο χώρο του Αθλήματος.
  7. Το περιεχόμενο των κοινωνικών μέσων ενημέρωσης προκαλεί πολλές φορές την προσοχή του Τύπου και των ΜΜΕ ή νομικών ζητημάτων. Στα θέματα που αφορούν στην Ομοσπονδία και σε ότι αφορά το σύνολο των αγώνων αυτοκινήτου και των εμπλεκόμενων σε αυτούς, σας προτείνουμε να παραπέμψετε αυτά τα θέματα σε εξουσιοδοτημένους εκπροσώπους της, όπως τον Υπεύθυνο Τύπου, ρο Νομικό Σύμβουλο ή άλλο όργανό της.
  8. Βεβαιωθείτε ότι οι προσπάθειές σας είναι διαφανείς και δεν παραβιάζουν την προστασία της ιδιωτικής ζωής, την εμπιστευτικότητα και τις νομικές οδηγίες της Ομοσπονδίας και των οργάνων της.
  9. Αποφεύγετε δημοσιεύσεις που εμπεριέχουν διακρίσεις που αφορούν φύλο, φυλή, εθνότητα, θρησκεία, φιλοσοφικές ή πολιτικές απόψεις, οικογενειακή κατάσταση και σωματικές αναπηρίες.
  10. Όταν διαφωνείτε με τις απόψεις των άλλων, κρατήστε την συζήτηση ήπια και ευγενική. Εάν βρεθείτε σε μια κατάσταση σε απευθείας σύνδεση που μοιάζει να γίνεται ανταγωνιστική, μην πάρετε υπερβολικά αμυντική θέση και απομακρυνθείτε από τη συνομιλία ομαλά.
  11. Αποφύγετε να συμμετέχετε στα Μέσα Κοινωνικής Δικτύωσης όταν το θέμα που συζητείται μπορεί να θεωρηθεί ως κατάσταση κρίσης. Ακόμα και ανώνυμα σχόλια μπορούν να εντοπιστούν πίσω στην ηλεκτρονική σας διεύθυνση (IP address).
  12. Να είστε ιδιαίτερα προσεκτικοί για την προστασία του εαυτού σας, της ιδιωτικής σας ζωής και των εμπιστευτικών πληροφοριών. Αυτό που δημοσιεύετε είναι προσβάσιμο δημόσια και θα παραμείνει για μεγάλο χρονικό διάστημα, οπότε εξετάστε προσεκτικά το περιεχόμενό του.

## ΑΡΘΡΟ 9 Διεθνής Κώδικας που λήφθηκε υπόψη & ισχύς του παρόντος Κώδικα

Για την κατάρτιση του παρόντος Κώδικα Δεοντολογίας, λήφθηκαν υπόψη οι ισχύοντες διεθνείς Κώδικες. Συγκεκριμένα, λήφθηκε υπόψη ο Κώδικας Δεοντολογίας της Διεθνούς Ομοσπονδίας.

Ο παρών Κώδικας Δεοντολογίας που περιέχει 9 άρθρα, ψηφίσθηκε από την Γενική Συνέλευση της Ομοσπονδίας που πραγματοποιήθηκε στις ………… (ημερομηνία) και ισχύει μέχρι ανακλήσεώς του.

1. Με τον όρο «εμπλεκόμενα μέλη της Ομοσπονδίας» εννοούμε την Ομοσπονδία και τα εγγεγραμμένα σε αυτή Σωματεία, τη Διοίκηση, τους Αθλητές, τα Στελέχη, τις Επιτροπές και όσους δραστηριοποιούνται με οποιοδήποτε τρόπο σαν απεσταλμένοι στις δραστηριότητες και τις εκδηλώσεις της Ομοσπονδίας. [↑](#footnote-ref-1)